Peter Kofod (DF), 2025-02-04:
Jeg tror ikke på, at det forslag, som Enhedslisten har lagt for dagen her, er løsningen på de problemer, der kan være.
Og jeg siger kan være .
For når man sammenligner det effektive, intensive konventionelle danske svinelandbrug med svinelandbruget i en hel del andre EU-lande, er Danmark jo suverænt duksen.
Jeg ville være meget bekymret for, at vi ender i en situation, hvor vi skubber et højeffektivt svinelandbrug til udlandet, altså til lande, hvor både resistens, men også forbruget af antibiotika er langt, langt højere.
Efterfølgende kommer vi til at importere svinekød, som kommer fra de lande, og som danskerne kommer til at spise, og så ender vi med en langt større problem end det, vi nødvendigvis har nu.
Det er ikke for at forklejne problemet, for det er jo rigtigt nok, når beslutningsforslaget omtaler de helt uoverstigelige problemer, der vil være for menneskeheden i en meget bred form for antibiotikaresistens i befolkningen helt generelt.
Det er bare ikke et problem, der udspringer af den måde, vi håndterer det her spørgsmål på, altså af den måde, man håndterer antibiotika på i dansk svinelandbrug.
Det vil være en følge af, hvordan man gør tingene andre steder, hvor det er langt mere ureguleret, hvor forbruget er enorm højt, og hvor det svinekød, der kommer ud i den anden ende, er af en langt lavere kvalitet end det, man vil producere i Danmark.
Så er der en diskussion om dødelighed blandt konventionelle grise sammenlignet med økologiske grise.
Der er jeg da dybt bekymret over, at man inden for økologien ikke har formået at knække koden, altså at man inden for økologien stadig væk har en meget, meget høj dødelighed, der, som jeg har slået det op et par steder, viser sig at være noget højere, end den er for de konventionelle grise.
Det synes jeg da er et kæmpeproblem at man ikke kan levere på det område.
Der er nogen, der sammenligner Danmark og dansk svineproduktion med det, der foregår i Norge og Sverige.
Jeg synes ikke, at det er en fair sammenligning, for sagen er jo, at hvis man ser på, hvor store mængder svinekød, der bliver produceret i Danmark sammenlignet med vores nordiske nabolande, så har vi jo en lagt en langt, langt større produktion i Danmark; det foregår på et helt andet plan.
Og jeg vil også, uden at fornærme nordmænd og svenskere, sige, at det jo er en langt dygtigere og mere effektiv produktion, vi har i Danmark sammenlignet med deres, så det giver slet ikke mening at sammenligne det, der foregår i Danmark, med den meget begrænsede – meget, meget begrænsede – produktion, der er af svinekød i den øvrige del af Skandinavien.
Men jeg anerkender stadig væk, at der bliver brugt antibiotika, og jo mindre man kan bruge, desto bedre.
Og det nemmeste i verden ville for mig være at stå og sige nej til det her forslag, så jeg vil snarere sige, at det er et »nej, men«.
For jeg synes jo egentlig, vi skal diskutere det her videre i udvalget.
Man kan også overveje, om man kan lave en eller anden beretning, men jeg er selvfølgelig også nødt til at gøre opmærksom på, at vi jo har en aftale med regeringen om – det har alle Folketingets partier – at vi skal begrænse det her forbrug af antibiotika.
Det hørte jeg også, ministeren sagde i den indledende tale.
Og det er selvfølgelig vigtigt for os, at vi holder den aftale, og at regeringen også kommer til at overholde den aftale.
Dansk landbrug er jo allerede godt på vej.
Hvis man ser lidt længere tilbage end det tidsperspektiv, der linet op i beslutningsforslaget her, så er der sket en meget stor reduktion af brugen af antibiotika i dansk svinelandbrug de sidste årtier, og det synes jeg egentlig vi kan være rigtig stolte af.
Det er en landvinding, som ikke mindst skyldes vores meget dygtige landmand, der har nogle meget, meget fine præstationer på det her område.
Det kan de godt være stolte af.
Tak for ordet.